रांची/पाकुड़। एम्स, दिल्ली में कैंसर पर रिसर्च कर रहीं मिस्फिका ने दूसरों की लाइफ सुधारने के लिए अपना करियर छोड़ दिया। कभी आईएएस बनने का सपना देखने वाली मिस्फिका इस वर्ष झारखंड में हुए पंचायत चुनाव में पाकुड़ जिले की इलामी पंचायत की मुखिया चुनी गईं हैं। अफसरों से फर्राटेदार अंग्रेजी में बात करने वाली महज 25 साल की मिस्फिका के मुखिया बनने से गांव के लोगों में भी काफी खुशी है।
माता-पिता हैं काफी खुश
25 साल की इस बॉयोटेक्नोलॉजी एक्सपर्ट ने साइंटिस्ट बनने व आईएएस का सपना छोड़ मुखिया बनने की राह अपनाई। पाकुड़ जिले के सदर ब्लाॅक के इलामी पंचायत के ग्रामीणों की आस और मिस्फिका के जज्बे को देख उनके माता-पिता भी बेहद खुश नजर आते हैं। मिस्फिका के पिता लुत्फुल शेख ने कहा कि गांव की बदहाली दूर करने के मिस्फिका के निर्णय से पहले तो उन्हें आश्चर्य हुआ। लेकिन, अब लोगों के प्यार व उसके सपनों को उड़ान भरता देख उन्हें खुशी हो रही है।
गांव की दशा से था मन विचलित
मिस्फिका कहती हैं कि उच्च शिक्षा हासिल करने के बाद भले ही वे कितना भी बड़ा ओहदा क्यों न हासिल कर लें। लेकिन, उनके गांव की बदहाली का मलाल उन्हें हमेशा रहता। उन्होंने कहा कि छुट्टियों में घर आने के दौरान गांव की बदहाली देखकर उन्हें काफी दुख होता था। गांव में मौजूद गरीब, जिन्हें दो जून की रोटी व रहने के लिए एक छत तक नसीब नहीं है। आजादी के दशकों बाद भी ग्रामीणों को शुद्ध पानी व बिजली मुहैया नहीं होने से उनका मन विचलित था। ऐसे में मिस्फिका ने अपने गांव की सूरत बदलने की ठानी और उनके इसी सपने को साकार करने के लिए इलामी गांव के लोगों ने उन्हें अपना सिरमौर बनाया।
मॉडल गांव बनाने का है सपना
मिस्फिका कहती हैं कि इलामी को मॉडल गांव बनाना ही उनका सपना है। मिस्फिका ने दो टूक शब्दों में कहा कि आगे किसी भी राजनीतिक दल से जुड़कर उन्हें विधायक या सांसद बनने की इच्छा नहीं है बल्कि इन चुनौतियों के बीच आईएएस बनना ही उनका अंतिम लक्ष्य है। उन्होंने कहा- यदि वे आईएएस बनती हैं तो अपने गांव के लिए किए गए कार्यों से मिली सीख उनके लिए मील का पत्थर साबित होंगी।
प्रतिभा की धनी हैं मिस्फिका
एक सामान्य बिजनेसमैन पिता व गृहिणी माता की इकलौती पुत्री मिस्फिका शुरू से ही प्रतिभा की धनी रही हैं। डीपीएस, फरक्का (पश्चिम बंगाल) से 86 फीसदी अंक के साथ पास होने के बाद उन्होंने केरेली, रांची से 84 फीसदी अंकों के साथ इंटरमिडिएट की परीक्षा उत्तीर्ण की। इसके बाद संत जेवियर, रांची से 85 फीसदी अंक के साथ बायोटेक की डिग्री हासिल कर जामिया मिलिया यूनिवर्सिटी, दिल्ली से बायोटेक सब्जेक्ट में 80 फीसदी अंकों के साथ स्नातकोत्तर किया। स्नातकोत्तर की डिग्री हासिल करने के साथ बेस्ट परफोर्मेंस के आधार पर एम्स में उनकी सीधी नियुक्ति हो गई। यहां उन्होंने छह माह तक कैंसर पर रिसर्च किया। कैंसर रिसर्च के बाद उन्होंने सिविल सर्विसेज की तैयारी में ध्यान लगाया। पर, गांव की बदहाली देख वो दुखी हो गईं और गांव के विकास के साथ-साथ अपने सपनों को साकार करने का चुनौतिपूर्ण बीड़ा उठाया।
आगे की स्लाइड्स में देखिए संबंधित फोटोज...
फोटो: संतोष कुमार।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mar_Deva